དེ་ཡང་དཔལ་ལྡན་ཆོས་གྲགས་ཀྱིས་ཚད་མ་རྣམ་འགྲེལ་ལས།མ་ཚང་མེད་རྒྱུ་དེ་ལ་ནི།།འབྲས་བུ་གང་གིས་བཟློག་པར་བྱེད།།ཞེས་གསུངས་པ་ལྟར་རྒྱུ་རྐྱེན་ཚང་མ་འཛོམས་ན་འབྲས་བུ་བསྐྱེད་ངེས་ཡིན་པར་གསུངས་པའི་དོན་ཡང་དེ་ལྟར་ཡིན།དེ་ལྟ་བུའི་རྒྱུ་འབྲས་ཀྱི་རིག་པ་དེ་རང་གི་རྣམ་ཤེས་དེའི་སྟེང་དུ་བསམ་བློ་ཞིག་བཏང་བ་ཡིན་ན།རྣམ་འགྲེལ་ལས།རྣམ་ཤེས་མིན་པ་རྣམ་ཤེས་ཀྱིས།།ཉེར་ལེན་མིན་པ་ཞེས་རྣམ་ཤེས་མ་ཡིན་པ་ཞིག་རྣམ་ཤེས་ཀྱི་ཉེར་ལེན་གྱི་རྒྱུ་མ་ཡིན།རྣམ་ཤེས་དེ་ངེས་པར་རྣམ་ཤེས་སྔ་མ་ཞིག་ལས་བསྐྱེད་པར་གསུངས་པ་ལྟར།ད་ལྟའི་རང་གི་རྣམ་ཤེས་དེ་འབྲས་བུ་ཡིན་པའི་ཆ་ནས་དེའི་དངོས་རྒྱུ་ཚེ་སྔོན་མའི་རྣམ་ཤེས་དེ་ཡིན་པ་དང་ཡང་དེའི་རྒྱུ་ཡང་ཁོ་རང་གི་སྔ་ལོགས་ཀྱི་རྣམ་ཤེས་དེ་ཡིན་པས་ན་རང་གི་སྐྱེ་བ་ཐོག་མའམ་དང་པོ་འདི་ནས་ཡིན་ཞེས་པའི་ཚད་འཛིན་ས་ཞིག་དང་འཚལ་ནས་བརྙེད་རྒྱུ་མེད་པ་ཞིག་ཡིན་པ་རེད།